Verlange na skooldae van ouds - Onderwys - Republikein
Monday, March 11th, 20:58:29
Verlange na skooldae van ouds
02 March 2018 | Onderwys
Estelle de Bruyn - Die verantwoordelikheid om ­behoorlike wetgewing te aanvaar om die onderwysstelsel in Namibië reg te ruk en die gehalte van onderwys te ­verbeter, lê by die Nasionale Vergadering (NV).
Só sê die minister van gesondheid en maatskaplike dienste, dr. Bernard Haufiku, wat Woensdag aan 'n debat oor onderwys in die NV deelgeneem het.
Hy sê die NV beskik oor die magte om wetgewing dienooreenkomstig te aanvaar.
Die minister van justisie, mnr. Sacky Shanghala, die minister van grondhervorming, mnr. Utoni Nujoma, en die speaker, prof. Peter Katjavivi, het verlangend verwys na die goeie ou dae toe ­onderwysers nog "lat geswaai en dissipline in skole afgedwing het".
Hulle het gewys op die respek wat onderwysers in die gemeen­skap geniet het en die aansien wat hierdie onderwysers gehad het.
In die debat is die belangrikheid van ouerbetrokkenheid beklemtoon en ook die verantwoordelikheid wat by leerlinge self berus om erns met hul skoolwerk te maak.
Die minister van finansies, mnr. Calle Schlettwein, het gesê 'n gebrek aan fondse vir onderwys kan nie as verskoning vir swak prestasie voorgehou word nie.
Die onderwysportefeulje ontvang sedert onafhanklikwording 'n leeueaandeel van die nasionale begroting.
Die vraag wat gevra moet word, is hoe die geld wat vir onderwys ­beskikbaar gestel word, ten beste aangewend kan word.
Mnr. Tommy Nambahu het gesê Namibiërs moet ophou om die land se onderwysstandaarde met eerstewêreldlande soos Engeland s'n te vergelyk.
Namibië, met sy geskiedenis van minderwaardige apartheids­era-onderwys, moet eerder met lande in dieselfde bootjie vergelyk word.
Haufiku het gesê sulke filosofiese argumente is onvanpas.
Al wat gedoen moet word, is om na skole soos Oshigambo en St. ­Boniface te gaan en te kyk wat daar gedoen word om uitstekende resultate te behaal.
Die mosie onder bespreking was een van me. Elma Dienda van die Popular Democratic Movement (PDM).
Dit handel oor die impak van ­onderwysers wat nie oor die nodige hulpbronne beskik nie op die gehalte van onderwys in Namibië.